Video: Man ernstig beseer toe rowers vragmotor probeer plunderSkermgreep uit video Die 60-jarige Pierre Villoen is Donderdagaand omstreeks 20:00 erg met ŉ mes aangerand toe vermeende rowers sy vragmotor buite Mbombela (Nelspruit) in Mpumalanga oorval en probeer beroof het. Die voorval het plaasgevind toe Villoen se vragmotor en talle ander voertuie tot stilstand gedwing is weens ’n ongeluk wat die pad tussen Hazyview en Mbombela versper het. Villoen was op pad om ’n groot vrag vleispasteie in Mbombela af te lewer. Volgens Villoen het hy gesien hoe die groot groep plunderaars eers op ’n kleiner vragmotor voor hom toegesak en dit geplunder het. “Toe ek weer sien is hulle by my vragmotor,” vertel Villoen. Villoen sê een van die plunderaars het na sy venster gekom en die vragmotor se sleutels uit die aanskakelaar gegryp. Viljoen is verskeie kere met die mes in die arm gesteek (Foto: Verskaf) Die plunderaars het probeer om die yskas agterin die vragmotor, waarin die vleispasteie vervoer word, met die vragmotor se sleutel oop te maak. “Hulle kon nie daarin slaag om die yskas oop te kry nie en het aggressief vir die regte sleutel gevra . Hulle wou ’n ruiltransaksie aangaan deur my vragmotor se sleutels te ruil vir die yskas se sleutels,” vertel Villoen. “Hulle het my deur oopgeruk en my aan my voete probeer uittrek. Ek het aan die stuurwiel vasgehou. Die een het vir my gesê: ‘Jy’s dood, jy’s dood’. Gelukkig het die ou se hande van my afgegly en ek kon die deur toemaak.” Villoen vertel hy is verskeie kere met ’n mes in die regterkantste arm gesteek toe hy die sleutel deur die venster probeer aangee het. “Hulle het are en senuwees in my arm afgesny. My duimspiere is geskeur en die been waar die murg loop, is gekraak. Ek het baie bloed verloor.” Villoen het die polisie by die ongelukstoneel van die voorval ingelig. Die nooddienste op die toneel het Villoen se arm verbind. “Ek het daarna met een arm Mbombela toe bestuur.” Villoen is na die voorval by ’n private hospitaal in Mbombela vir ’n operasie opgeneem. Hy is Sondag reeds ontslaan. Die voorval is by die satellietpolisiestasie op Mariti aangemeld. Geen verdagtes is nog in hegtenis geneem nie.